**1Lib1Ref- Iٍsrael**

**עיין ערך ויקיפדיה**

**דמיינו עולם שבו כל ספרן הוסיף רק עוד הפניה אחת לערך בויקיפדיה.**

כיום, ויקיפדיה היא נקודת ההתחלה עבור רבים מאוד מן הלומדים. הצעדים הראשונים של כולנו- לומדים צעירים או חוקרות מנוסות, מורות ואנשי אקדמיה- עוברים פעמים רבות דרך דפי ויקיפדיה. לידע ולמידע שנמצא שם, תהיה השפעה משמעותית על המשך תהליך המחקר והכתיבה. בואו נדאג לשפר את נקודת ההתחלה הזו עבור כולנו, בואו נפעל יחד לויקיפדיה טובה יותר.

בספריות בישראל טמון פוטנציאל ידע, שלא ניתן לשער את היקפו ועומקו. אם כל ספרן וספרנית בישראל יוסיפו רק הפניה אחת, התרומה של המידענות הישראלית לויקיפדיה עשויה להיות עצומה. הפניות ביבליוגרפיות של ספרנים הן יקרות ערך, בתרומתן לביסוס הידע בויקיפדיה ובהנגשת מקורות המידע. ויקיפדיה עם ביבליוגרפיה עשירה יותר, תשרת טוב יותר את ציבור הקוראים והלומדות, ותספק ידע מבוסס ומהימן יותר עבור כולנו. היא גם תסייע ללימוד ולמחקר פורה ותוביל חזרה אל הספריות לעיון במקורות ראשונים או שניוניים, שקשה לאתר באופן אחר.

תרומה של הספריות לויקיפדיה מחזקת ומעשירה את ויקיפדיה ובה בעת מקדמת את הספריות, כיון שהיא חושפת בפני הציבור הרחב את אוצרות הידע והספרות המצויים בספריות.

**המצב כיום:**

העריכה בויקפדיה פתוחה וזמינה עבור כל אדם ועל כן עשויה לכלול ידע מקורות שונים ומגוונים. ההפניות הביבליוגרפיות מאפשרות להגיע למקורות המידע ולהעריך אותו, על מנת להבטיח את איכות המידע ומהימנותו. קהילת ויקיפדיה עמלה כל העת, על מנת לבסס יותר ויותר את הערכים ואת הידע הכלול בהם, אך המלאכה עוד רבה מאוד.

* בויקיפדיה האנגלית יש ​​למעלה מ 380,000 ציטוטים/טענות ללא הפניה. בכ-210,000 ערכים אין הפניות כלל.
* בויקיפדיה העברית יש ​​קרוב ל-8,000 ציטוטים/טענות ללא הפניה. מעל 1100 ערכים לא כוללים הפניות כלל.

**מה אפשר לעשות:**

אם כל ספרן בעולם היה לוקח 15 דקות כדי להוסיף הפנייה אחת עם מקור אחד, ויקיפדיה הייתה נראית אחרת לגמרי.

קרן ויקימדיה מקדמת בימים אלה קמפיין עולמי תחת השם: *1Lib1Ref= One Librarian, One Reference*, שמטרתו לעודד כל ספרן וספרנית מסביב לגלובוס להוסיף הפניה אחת לויקיפדיה. הקמפיין מתמקד בימים שבין **ה-15 בינואר וה-3 בפברואר**, אך כמובן שזו יכולה להיות רק ההתחלה.

קהילת ויקיפדיה העברית ועמותת ויקימדיה ישראל מאמצת בחום את הפרויקט וקוראת לכל ספרנית וספרן בישראל להצטרף אלינו, ולתרום תרומה קטנה אך משמעותית לסך כל הידע האנושי!

העמותה תעניק ליווי וכלים עבור מי שרוצה לקחת חלק בפרויקט הזה. חומרי הדרכה ידידותיים בעברית ובערבית יעלו בקרוב לרשת ויתקיימו מספר סדנאות מרוכזות בספריות מרכזיות רחבי הארץ.